Baltais bijūnais apšviesta naktis

Margarita Matulytė,

Humanitarinių mokslų daktarė

Rokiškėnai dar mena tuos laikus, kai jų dvaro parke birželį nuo pražydusių baltų bijūnų naktimis būdavo šviesu. Šis efemeriškas vaizdinys persikėlė į mitinę atmintį ir iki šiol veikia taip stipriai, kad sklaidant senas dvaro fotografijas nevalingai ieškai baltų bijūnų. Tačiau netrukus užsimiršti, nes įtraukia tiršta ir sodri dvaro gyvenimo fotokronika. Fotografijos tarsi balti bijūnai apšviečia praeitį. Klaidžioji vaizdais, jungi įvykių nuotrupas, stebi rūmų kaitą, seki augančius, bręstančius, senstančius, išeinančius dvaro gyventojus ir kartu su jais išgyveni laiko tėkmę. Dvarą puoselėjusių Tyzenhauzų epochos pabaigą žymi viena mirties akto fotografija. 1880 m. Heidelberge su grafu Reinoldu Tyzenhauzu atsisveikinantys artimieji kreipėsi į Eduardo Schultzės fotoateljė, kad jos fotografas J. Gunkelis įamžintų šviesios atminties velionį. Pietvakarių Vokietijoje gerai žinomoje studijoje fotografuotų filosofo Kuno Fischerio, politiko Georgo Meyerio, filologo Gustavo Uhligo ir fiziologo Friedricho Arnoldo portretai yra reprezentatyvūs – garbingi vokiečių nacijos atstovai atrodo rimti, susikaupę, sustingę, o grafo Tyzenhauzo palaikai byloja apie palaimingą kelionę anapus – jis šypsosi taip natūraliai, tartum trumpam užmigo ir tuoj nubus bei susiruoš į ten, kur visada traukė širdis – į jo mylimą Rokiškį. Netrukus kūną čia ir pervežė, palaidojo Šv. apaštalo evangelisto Mato bažnyčioje, kurios statytojas ir fundatorius buvo velionis. Šventovės įrengimo darbus pratęsė ir užbaigė jo sesuo Marija Tyzenhauzaitė, lenkų istoriko grafo Aleksandro Pšezdzieckio našlė. Po Marijos mirties 1890 m. Rokiškio dvarą septynerius metus valdė jos sūnus Konstantinas, tačiau čia ūkininkaujant iniciatyvos nereiškė, nes prioritetą teikė savo Mykolajevo rezidencijai Podolėje, o ir interesai, kurie reiškėsi Varšuvoje, buvo kiti – domėjosi literatūra, menu, archeologija. Tad Rokiškio dvaro fotoarchyve yra vos keli priminimai apie buvusį šeimininką: jo ir šeimos (žmonos Elžbietos Pliaterytės-Zyberk ir vaikų) portretai, artimųjų apsuptyje gulinčio ligos patale (matyt, Varšuvoje, nes čia ir mirė) fotografija. Dėmesį patraukia trys Opatijoje (fotokortelių vinjetėje įspausta „Abbazia“ yra vakarų Kroatijos miestas) daryti portretai, priklijuoti ant popieriaus lakšto su įrašu: „Garbingam kaimynui atminimui / dovanoju portretą savo bei mano žmonos ir dukrų / Marijos Liudvikos ir Helenos ir jaunesniojo sūnaus Reinoldo / gimusio Rokiškyje, kuriam 12 metų / didžiai draugiškas / Konstantinas gr. Pšezdzieckis / Tyzenhauzas 1896 m. spalį“. Neaišku, kas buvo tas kaimynas, kuriam dedikuota tokia dovana, tačiau įdomu, kad ji buvo suruošta Tyzenhauzo dvare (vietovė anksčiau žinoma kaip Alt-Lassen, vėliau – Laši arba Veclašu, Daugpilio rajonas, Eglainės parapija, besiribojanti su Rokiškio rajono Obelių seniūnija), kuris tuo metu priklausė Konstantinui.

Visą tekstą skaitykite žurnale